കരുവന്നൂരില് പൊലീസ് ഇഴഞ്ഞ് നീങ്ങുന്നു പ്രതികളെ തിരഞ്ഞ് നോട്ടീസ് ഇറക്കി നാട്ടുകാര് കരുവന്നൂര് സഹകരണ ബാങ്ക് കൊള്ളയില് പൊലീസ് അന്വേഷണം എങ്ങുമെത്താതോടെ ജനങ്ങള് അന്വേഷണം ഏറ്റെടുത്തു. സിപിഎം മുന് ഭാരവാഹികളും കേസിലെ പ്രതികളുമായ ടി.ആര്.സുനില് കുമാര്, ബിജു കരിം, സി.കെ.ജില്സ്, റെജി അനില്, കിരണ്, എ.കെ.ബിജോയ് എന്നിവരുടെ പേരില് നാട്ടുകാര് തിരച്ചില് നോട്ടിസ് സമൂഹമാധ്യമങ്ങളില് പ്രചരിപ്പിക്കുകയാണ്. പ്രതികളെ കണ്ടെത്തേണ്ടതു നമ്മുടെ ചുമതലയാണെന്നും ഇവരെ രക്ഷപ്പെടാന് അനുവദിക്കരുതെന്നുമുള്ള അടിക്കുറിപ്പോടെയാണു നോട്ടിസ്. അതേസമയം, ഔദ്യോഗിക തിരച്ചില് നോട്ടിസിനു ക്രൈം ബ്രാഞ്ച് നടപടിക്രമങ്ങള് പൂര്ത്തിയാക്കിയെങ്കിലും ഇതുവരെ പുറത്തിറക്കിയിട്ടില്ല. കേസിലെ 4 പ്രതികളുടെ ജാമ്യാപേക്ഷ ജില്ലാ സെഷന്സ് കോടതി നാളെ പരിഗണിക്കും. സുനില് കുമാറിന്റെയും ബിജോയിയുടെയും ജാമ്യാപേക്ഷ ഹൈക്കോടതി തിങ്കളാഴ്ച പരിഗണിക്കും. മുന്കൂര് ജാമ്യം ലഭിക്കാനുള്ള സാധ്യത വിരളമാണെന്നു പ്രതികള്ക്കു നിയമോപദേശം ലഭിച്ചിരുന്നു. സിപിഎം ഭരിച്ചിരുന്ന കരുവന്നൂര് സഹകരണ ബാങ്കില് നടന്ന തട്ടിപ്പുകളില് 6 പേരെ പ്രതിചേര്ത്ത് ഇരിങ്ങാലക്കുട പൊലീസ് കേസെടുത്തിട്ടു മൂന്നാഴ്ച കഴിഞ്ഞു.